./data/stoa0275/stoa027/stoa0275.stoa027.perseus-lat2.xml
Tertullian
Si tales sumus quales dicimur, delectemur sanguine humano  Bonum est cum puniuntur nocentes  Quis hoc nisi tamen nocens negabit? Et tamen innocentes de supplicio alterius laetari non oportet, cum magis competat innocenti dolere, quod homo, par eius, tam nocens factus est, ut tam crudeliter impendatur  Quis autem mihi sponsor est, nocentes semper vel ad bestias vel ad quodcumque supplicium decerni, ut non innocentiae quoque inferatur aut ultione iudicantis aut infirmitate defensionis aut instantia quaestionis? Quam melius ergo est nescire cum mali puniuntur, ne sciam et cum boni pereunt, si tamen bonum sapiunt  Certe quidem gladiatores innocentes in ludum veneunt, ut publicae voluptatis hostiae fiant  Etiam qui damnantur in ludum, quale est ut de leviore delicto in homicidas emendatione proficiant? Sed haec ethnicis respondi  Ceterum absit ut de istius spectaculi aversione diutius discat Christianus  Quamquam nemo haec omnia plenius exprimere potest nisi qui adhuc spectat  Malo non implere quam meminisse